Povjerenstvo za provedbu postupka javnog natječaja za davanje u zakup poslovnog prostora u suvlasništvu Hrvatskog zavoda za zdravstveno osiguranje i Hrvatskog zavoda za mirovinsko osiguranje objavljuje

J A V N I N A T J E Č A J

za davanje u zakup poslovnog prostora u Varaždinu, Kolodvorska 18/1

za namjenu spremišta/skladišta

I**. Predmet Javnog natječaja**

Predmet Javnog natječaja je davanje u zakup poslovnog prostora u suvlasništvu Hrvatskog zavoda za zdravstveno osiguranje i Hrvatskog zavoda za mirovinsko osiguranje, u Varaždinu, Kolodvorska 18/1 (u daljnjem tekstu: Javni natječaj).

Poslovni prostor u Varaždinu, na adresi Kolodvorska 18/1 koji se daje u zakup upisan je u zk. ul. 14457, k.o. Varaždin, E-1, u naravi poslovni prostor u suterenu zgrade, ukupne površine 42,85 m2, a koji posebni dio je neodvojivo povezan sa suvlasništvom cijele nekretnine, te posjeduje energetski certifikat „F“ (u daljnjem tekstu: Poslovni prostor).

Poslovni prostor se daje u zakup na određeno vrijeme od 5 (pet) godina uz mogućnost produženja, za namjenu spremišta / skladišta.

Početna cijena mjesečne zakupnine iznosi 100,00 EUR, uvećano za iznos PDV-a. U zakupninu nisu uključeni režijski troškovi i troškovi tekućeg održavanja koje snosi zakupnik.

**II. Pravo sudjelovanja i pravo prednosti**

Pravo sudjelovanja na Javnom natječaju imaju sve fizičke osobe koje imaju državljanstvo Republike Hrvatske, državljanstvo država koje čine Europski gospodarski prostor te državljani onih država s kojima Republika Hrvatska ima Ugovor o reciprocitetu stjecanja nekretnina kao i sve pravne osobe koje imaju sjedište u Republici Hrvatskoj ili državi koja čini Europski gospodarski prostor.

Pravo prednosti pri sklapanju ugovora o zakupu poslovnog prostora imaju osobe određene Zakonom o hrvatskim braniteljima iz Domovinskog rata i članovima njihovih obitelji: (I.) ako se u svojoj prijavi na Javni natječaj pozovu na to pravo, (II.) ako ispunjavanju uvjete iz Javnog natječaja te uvjete iz zakona kojim se uređuje zasnivanje i prestanak zakupa poslovnog prostora i (III.) ako prihvate najviši ponuđeni iznos zakupnine. Pravo prednosti ostvaruje se na način utvrđen istim Zakonom te se ne može ostvariti dok traje zakup drugog poslovnog prostora, neovisno po kojoj osnovi je ostvaren.

**III. Sadržaj ponude:**

Pisana ponuda ponuditelja u nadmetanju mora sadržavati:

- za domaće fizičke osobe ime i prezime, OIB, adresu prebivališta, presliku osobne iskaznice, a za strane fizičke osobe ime i prezime, adresu prebivališta i presliku putovnice

- za osobu koja obavlja djelatnost obrta uvjerenje o otvaranju obrta

- za domaće pravne osobe naziv i sjedište pravne osobe, OIB, ime i prezime ovlaštene osobe za zastupanje, fotokopiju izvoda iz sudskog registra, a za strane pravne osobe naziv i sjedište pravne osobe i izvadak iz domicilnog registra s ovjerenim prijevodom sudskog tumača na hrvatski jezik,

- ponuđeni iznos mjesečne zakupnine iskazan u eurima, upisan brojkama i slovima, sve bez PDV-a, s time da ponuđeni iznos mora biti u većem iznosu od početnog

- izvornik ili preslika dokaza o uplati jamčevine i broj žiro-računa ili tekućeg računa i naziv banke u kojoj je račun otvoren radi povrata jamčevine

- potvrdu Porezne uprave da podnositelj ponude nema dugovanja po osnovi javnih davanja

- osoba koja se poziva na pravo prvenstva dužna je priložiti: izvornik ili ovjerenu presliku potvrde Ministarstva obrane RH, odnosno Ministarstva unutarnjih poslova RH kojom se dokazuje pravo prvenstva, izvornik ili ovjerenu presliku potvrde Hrvatskog zavoda za mirovinsko osiguranje o tome da nije korisnik mirovine ostvarene na temelju Zakona o hrvatskim braniteljima iz Domovinskog rata i članovima njihovih obitelji i izjavu ovjerenu kod javnog bilježnika da ranije nije prema provedenom javnom natječaju ostvarila to pravo

- vlastoručno potpisana izjava ponuditelja kojom u cijelosti prihvaća uvjete Javnog natječaja te se obvezuje da će u slučaju prihvaćanja ponude, snositi troškove solemnizacije i provedbe ugovora o zakupu

- vlastoručni potpis ponuditelja.

Zakupodavci zadržavaju pravo provjere svih okolnosti i činjenica koje su navedene u ponudi, kao i pravo tražiti dodatno pojašnjenje i dostavu dodatne dokumentacije od ponuditelja.

**IV. Jamčevina i sredstva osiguranja**

Ponuditelj koji sudjeluje u nadmetanju dužan je uplatiti jamčevinu u visini trostrukog iznosa početne zakupnine (bez PDV-a). Jamčevinu treba uplatiti na račun Hrvatskog zavoda za zdravstveno osiguranje, broj: HR6510010051550100001, model HR65, poziv na broj: 5401-078-26362-matični broj ponuditelja (broj znamenaka koji stane na uplatnicu) s naznakom „Javni natječaj – zakup prostora – jamčevina“.

Ponuditeljima čije ponude ne budu prihvaćene jamčevina će biti vraćena u roku od 30 dana od dana konačnosti odluke o odabiru najpovoljnijeg ponuditelja, a jamčevina ponuditelja čija ponuda bude prihvaćena, zadržat će se i uračunati u visinu zakupnine. Ako ponuditelj čija ponuda bude utvrđena kao najpovoljnija odustane od sklapanja Ugovora o zakupu, neće imati pravo na povrat uplaćene jamčevine.

**V. Dostava ponuda**

Rok za dostavu ponuda je 17. lipnja 2024. do 10 sati do kada ponuda mora biti zaprimljena u prijamnoj pisarnici Hrvatskog zavoda za zdravstveno osiguranje, Područne službe Varaždin.

Od podnesene ponude može se odustati do isteka roka za podnošenje ponuda, u protivnom ponuditelj gubi pravo na povrat uplaćene jamčevine.

Pisane ponude dostavljaju se preporučenom pošiljkom ili osobnom dostavom u zatvorenoj omotnici na adresu: Hrvatski zavod za zdravstveno osiguranje – Područna služba Varaždin, Kolodvorska 20 c, 42000 Varaždin s naznakom „ZA JAVNI NATJEČAJ - ZAKUP PROSTORA – NE OTVARATI“. Na poleđini omotnice potrebno je naznačiti ime i prezime odnosno naziv te adresu ponuditelja. Ponude i priloženu dokumentaciju trajno zadržavaju zakupodavci.

Danom predaje ponude smatra se dan zaprimanja ponude na adresu naznačenu u Javnom natječaju, odnosno dan predaje ponude u pošti preporučenom pošiljkom.

Nepravodobne, nepotpune i nerazumljive ponude te ponude koje ne ispunjavaju uvjete iz natječaja neće se razmatrati.

**VI. Javno otvaranje ponuda i odabir ponuditelja**

Javno otvaranje pisanih ponuda održat će se dana 20. lipnja 2024. godine u 11 sati u poslovnim prostorijama Hrvatskog zavoda za zdravstveno osiguranje, Kolodvorska 20 c, Varaždin, soba broj 9 na kojem mogu biti nazočne osobe koje su podnijele ponude ili njihovi ovlašteni predstavnici, no isto nisu obvezni.

Nakon provedenog Javnog natječaja, Zavod će donijeti Odluku o odabiru najpovoljnijeg ponuditelja, na temelju ponude koja udovoljava svim propisanim uvjetima Javnog natječaja i sadrži najviši iznos zakupnine (najpovoljnija ponuda).

U slučaju odustanka prvog najpovoljnijeg ponuditelja, najpovoljnijim ponuditeljem će se smatrati slijedeći ponuditelj koji je ponudio najviši iznos zakupnine, uz uvjet da ispunjava sve propisane uvjete Javnog natječaja.

U slučaju da pristignu dvije potpuno identične ponude s istim iznosom ponuđene zakupnine, ponuditelji će biti pozvani da u roku od tri dana od primitka obavijesti u zatvorenoj omotnici dostave dopunu ponude, kako bi se donijela odluka o najpovoljnijem ponuditelju. U slučaju da ponuditelji u roku od tri dana od primitka poziva ne dostave dopunu ponude, smatra se da prednost ima ponuda koja je ranije zaprimljena.

Ako je ponudu dostavio ponuditelj koji se poziva na pravo prvenstva na sklapanje ugovora o zakupu poslovnog prostora koje imaju osobe iz Zakona o hrvatskih braniteljima iz Domovinskog rata i članovima njihovih obitelji, a koji ispunjavaju uvjete iz natječaja, uputiti će mu se poziv da se u roku od 3 (tri) dana izjasni prihvaća li najviši ponuđeni iznos zakupnine za poslovni prostor za koji je dostavio ponudu. Ako se ponuditelj u ostavljenom roku ne izjasni o prihvaćanju najviše ponuđenog iznosa zakupnine, smatrat će se da isti ne prihvaća uvjete iz najpovoljnije ponude.

Odluka o odabiru dostaviti će se svim ponuditeljima čija je ponuda pravodobna, u roku od 30 dana od dana donošenja predmetne odluke.

**VII. Sklapanje ugovora o zakupu**

Odabrani ponuditelj dužan je sklopiti Ugovor o zakupu u roku od 8 dana od primitka pisanog poziva za sklapanje Ugovora. Ugovor se sklapa u obliku ovršne isprave, s ponuđenom mjesečnom zakupninom uvećanom za iznos PDV-a, uz obvezu plaćanja režijskih i ostalih troškova, u roku od 30 dana od dana konačnosti odluke o izboru najpovoljnijeg ponuditelja.

Istekom navedenog roka od 8 dana smatrati će se da je ponuditelj odustao od sklapanja Ugovora o zakupu te će se nakon tog provesti novo rangiranje prispjelih ponuda i ponuditi sklapanje Ugovora o zakupu sljedećem najpovoljnijem ponuditelju, ako zakupodavci tako odluče.

Ugovor o zakupu mora biti potvrđen (solemniziran) kod javnog bilježnika, a sve troškove u vezi sa sklapanjem i potvrdom te provedbom Ugovora snosi zakupnik.

**VIII. Ostale odredbe**

Podnošenjem pisane ponude na ovaj natječaj ponuditelji su izričito suglasni da zakupodavci kao voditelji zbirke osobnih podataka mogu prikupljati, koristiti i dalje obrađivati podatke u svrhu provedbe natječajnog postupka, sukladno propisima o zaštiti osobnih podataka. Nakon provedenog Javnog natječaja zakupodavci čuvaju podatke sukladno pozitivnim zakonskim i podzakonskim propisima.

Zakupodavci imaju pravo poništiti Javni natječaj i zadržavaju pravo ne odabrati niti jednu ponudu (bez obrazloženja i odgovornosti), odnosno imaju pravo odustati od sklapanja ugovora o zakupu poslovnog prostora, te nemaju obvezu na naknadu bilo kakvih troškova ili šteta.

Ponuditelji mogu razgledati poslovni prostor iz točke 1. ovog natječaja za vrijeme trajanja natječaja uz prethodnu najavu na telefon 042/398-624 i 398-634.

 Hrvatski zavod za zdravstveno osiguranje